МИНИСТАРСТВО ГРАЂЕВИНАРСТВА, САОБРАЋАЈА И ИНФРАСТРУКТУРЕ, на основу члана 54. Закона о државним службеницима („Службени гласник РС“ бр. 79/05, 81/05-исправка, 83/05-исправка, 64/07, 67/07-исправка, 116/08, 104/09, 99/14 и 94/17), члана 17. Уредбе о спровођењу интерног и јавног конкурса за попуњавање радних места у државним органима („Службени гласник РС“ бр. 41/07-пречишћен текст и 109/09), у складу са закључцима Комисије за давање сагласности за ново запошљавање и додатно радно ангажовање код корисника јавних средстава, 51 Број: 112-3826/2018 од 25. априла 2018. године и 51 Број: 112-4861/2018 од 31. маја 2018. године, оглашава

**ЈАВНИ КОНКУРС ЗА ПОПУЊАВАЊЕ ИЗВРШИЛАЧКИХ РАДНИХ МЕСТА**

**I Орган у коме се радна места попуњавају:**

 Министарство грађевинарства, саобраћаја и инфраструктуре, Београд, Немањина 22-26.

**II Радна места која се попуњавају:**

**1. Радно место за спровођење јавних набавки, Група за спровођење јавних набавки, Секретаријат Министарства, звање саветник - 1 извршилац**

**Опис послова:** Учествује у припреми годишњи план јавних набавки и јавних набавки мале вредности; спроводи поступак јавних набавки и јавних набавки мале вредности у складу са прописима који регулишу област јавних набавки; израђује нацрте интерних аката којима се ближе уређује поступак јавних набавки; обавља стручне и административне послове за потребе Комисије за јавне набавке; израђује нацрте одлука, огласа, обавештења, уговора и других аката у поступцима јавних набавки и јавних набавки мале вредности; води евиденције о јавним набавкама и јавним набавкама мале вредности; израђује и доставља периодичне извештаје о спроведеним јавним набавкама о закљученим уговорима и поступцима јавних набавки Управи за јавне набавке; обавља и друге послове по налогу руководиоца Групе.

**Услови**: Стечено високо образовање из научне, односно стручне области у оквиру образовно-научног поља техничко-технолошких или друштвено-хуманистичких наука на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање три године радног искуства у струци, положен државни стручни испит, положен испит за службеника за јавне набавке; познавање рада на рачунару.

**Стручне оспособљености, знање и вештине које се проверавају у изборном поступку**: Познавању Закона о јавним набавкама и Закона о општем управном поступку - усмено; познавање рада на рачунару - практичном провером рада на рачунару; вештина комуникације - усмено

**2**. **Радно место за планирање и припрему пројеката, Одељење за управљање пројектима, звање самостални саветник - 1 извршилац***.*

**Опис послова**: Обавља послове на изради стратегија, програма и планова у области грађевинарства, саобраћаја и инфраструктуре; предлаже стратешке пројеката и приоритете; припрема акта за закључивање мултилатералних и билатералних споразума, уговора о изградњи и осталих аранжмана, са страним владама, међународним финансијским институцијама, банкамa и компанијама; припрема акта за закључивање концесионих и уговора по моделима ЈПП у области грађевинарства, саобраћаја и инфраструктуре; врши анализу, припрему и прати реализацију израде планске и техничке документације за реализацију пројеката; сарађује са другим државним органима, јединицама локалне самоуправе и институцијама РС у вези припреме пројеката које ће реализовати Министарство; припрема документа за планирање буџета у делу који се односи на реализацију пројеката; дефинише пројекте (одређивање циљева, индикатора и обухвата пројекта); предлаже преузимања вишегодишњих обавеза за реализацију пројеката; даје предлоге за јавне набавке потребне за реализацију пројеката, учествује у припреми модела уговора и техничког дела конкурсне документације; обавља и друге послове по налогу начелника Одељења.

**Услови**: Стечено високо образовање из научне области правне или економске науке, односно стручне области саобраћајно или грађевинско инжењерство на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци, положен државни стручни испит, познавање рада на рачунару.

**Стручне оспособљености, знање и вештине које се проверавају у изборном поступку:** познавање Закона о планирању и изградњи-усмено; познавање рада на рачунару - практичном провером рада на рачунару; вештина комуникације - усмено.

**III Место рада:** Београд

**IV Адреса на коју се подносе пријаве**: Министарство грађевинарства, саобраћаја и инфраструктуре, Секретаријат Министарства - Одељење за правне, кадровске и опште послове, Београд, Немањина 22-26, са назнаком: „За јавни конкурс“.

**V Лице задужено за давање обавештења о јавном конкурсу**: Радмила Матић, тел: 011/3622-064.

**VI Општи услови за запослење**: Држављанство Републике Србије, да је учесник конкурса пунолетан, да учеснику конкурса раније није престајао радни однос у државном органу због теже повреде дужности из радног односа и да није осуђиван на казну затвора од најмање шест месеци.

**VII Рок за подношење пријава:** Рок за подношење пријаваје 8 дана и почиње да тече наредног дана од дана објављивања јавног конкурса у периодичном издању огласа Националне службе за запошљавање.

**VIII Докази који се прилажу уз пријаву на конкурс**: потписана пријава са биографијом и наводима о досадашњем радном искуству са назначеним радним местом на које се конкурише; изјава у којој се кандидат опредељује да ли ће сам прибавити податке о чињеницама о којима се води службена евиденција или ће то орган учинити уместо њега; оригинал или оверена фотокопија уверења о држављанству; оригинал или оверена фотокопија извода из матичне књиге рођених; оригинал или оверена фотокопија дипломе којом се потврђује стручна спрема; оригинал или оверена фотокопија доказа о положеном државном стручном испиту за рад у државним органима; оригинал или оверена фотокопија доказа о положеном испиту за службеника за јавне набавке за радно место под редним бројем 1; оригинал или оверена фотокопија доказа о радном искуству у струци (потврде, решења, уговори и други акти из којих се може утврдити на којим пословима, са којом стручном спремом и у ком периоду је стечено радно искуство).

Сви докази се прилажу у оригиналу или у фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао).

Као доказ се могу приложити и фотокопије докумената које су оверене пре 01. марта 2017. године у основним судовима, односно општинским управама.

Државни службеник који се пријављује на јавни конкурс, уместо уверења о држављанству и извода из матичне књиге рођених, подноси решење о распоређивању или премештају на радно место у органу у коме ради, или решење да је нераспоређен.

**Напомена:**

Документа о чињеницама о којима се води службена евиденција су: уверење о држављанству, извод из матичне књиге рођених, уверење о положеном државном стручном испиту за рад у државним органима / уверење о положеном правосудном испиту и сертификат о положеном испиту за службеника за јавне набавке.

Одредбом члана 9. и члана 103. Закона о општем управном поступку („Службени гласник РС”, број 18/16) прописано је, између осталог, да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. Наведене доказе кандидат може доставити уз пријаву и сам, а у циљу ефикаснијег и бржег спровођења изборног поступка.

Потребно је да кандидат попуни изјаву којом се опредељује за једну од две могућности, да орган прибави податке о којима се води службена евиденција или да ће то кандидат учинити сам. Изјаву о сагласности за прикупљање података на јавном конкурсу за попуњавање извршилачких радних места је могуће преузети на web страници Службе за управљање кадровима, на адреси  [www.suk.gov.rs](http://www.suk.gov.rs) у делу „Документи-Обрасци“. Попуњену изјаву је неопходно доставити уз напред наведене доказе како би орган могао даље да поступа.

**IX Трајање радног односа:** Радни однос се заснива на неодређено време.

**X Провера оспособљености, знања и вештина кандидата у изборном поступку:**

Са кандидатима чије су пријаве благовремене, допуштене, разумљиве, потпуне, уз које су приложени сви потребни докази и који испуњавају услове за оглашена радна места, провера стручних оспособљености, знања и вештина која се вреднују у изборном поступку, обавиће се у просторијама Министарства грађевинарства, саобраћаја и инфраструктуре, Београд, Немањина 22-26, почев од 06. августа 2018. године.

О свему претходно наведеном кандидати ће бити благовремено обавештени телефоном или електронском поштом, на бројеве или адресе које наведу у својим пријавама.

**Напомене:**

Кандидати који конкуришу на оба радна места, подносе појединачне пријаве у којима наводе уз коју од пријава су приложили тражена документа.

Кандидати који први пут заснивају радни однос у државном органу подлежу пробном раду од 6 месеци.

Кандидати без положеног државног стручног испита примају се на рад под условом да тај испит положе до окончања пробног рада. Кандидати без положеног испита за службеника за јавне набавке примају се на рад под условом да тај испит положе у року од три месеца од дана заснивања радног односа. Сагласно члану 9. Закона о државним службеницима, којим је утврђено да су кандидатима при запошљавању у државни орган, под једнаким условима доступна сва радна места и да се избор кандидата заснива на стручној оспособљености, знању и вештинама, кандидати са положеним државним стручним испитом немају предност у изборном поступку у односу на кандидате без положеног државног стручног испита.

Кандидати са положеним правосудним испитом, уместо доказа о положеном државном стручном испиту подносе доказ о положеном правосудном испиту.

Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази у оригиналу или фотокопији овереној код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама, као поверени посао), биће одбачене.

Овај оглас се објављује на web страници Министарства грађевинарства, саобраћаја и инфраструктуре: [www.mgsi.gov.rs](http://www.mgsi.gov.rs), на web страници Службе за управљање кадровима: [www.suk.gov.rs](http://www.suk.gov.rs), на порталу е-управе: [www.e.uprava.gov.rs](http://www.e.uprava.gov.rs), на огласној табли, web страници и периодичном издању огласа Националне службе за запошљавање.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.